和子瞻鳳翔八觀八首 真興寺閣
作者：蘇轍
朝代：宋

paragraphs: 秦川不爲廣，南山不爲高。
嵯峨真興閣，傑立陵風飆。
危檻俯翔鳥，跳檐落飛猱。
上有傲世人，身衣白鶴毛。
下視市井喧，奔走何嗷嗷。
蕭然倚楹嘯，遺響入雲霄。
清風吹其裾，冉冉不可操。
不知何所爲，豈即非盧敖。
遊目萬里間，遠山如伏羔。
遺語謝世俗，釣魚當釣鼇。